

ประกาศอธิบดีกรมสรรพากร

เกี่ยวกับภาษีมูลค่าเพิ่ม (ฉบับที่  251)

เรื่อง กำหนดหลักเกณฑ์ วิธีการ และเงื่อนไขการยกเว้นภาษีมูลค่าเพิ่ม

สำหรับการให้บริการศูนย์ข้อมูลของผู้ประกอบกิจการศูนย์ข้อมูล

อาศัยอำนาจตามความในมาตรา 4 และมาตรา 5 (4) แห่งพระราชกฤษฎีกาออกตามความในประมวลรัษฎากร ว่าด้วยการยกเว้นภาษีมูลค่าเพิ่ม (ฉบับที่ 759) พ.ศ. 2565 อธิบดีกรมสรรพากรกำหนดหลักเกณฑ์ วิธีการ และเงื่อนไขการยกเว้นภาษีมูลค่าเพิ่ม สำหรับการให้บริการศูนย์ข้อมูลของผู้ประกอบกิจการศูนย์ข้อมูล ดังต่อไปนี้

ข้อ 1 ในประกาศนี้

“การให้บริการศูนย์ข้อมูล” หมายความว่า การให้บริการดังต่อไปนี้

(1) การให้บริการพื้นที่ของเซิร์ฟเวอร์และอุปกรณ์ที่เกี่ยวข้องเพื่อใช้ในการจัดเก็บประมวลผล และเชื่อมต่อข้อมูลทางอิเล็กทรอนิกส์ผ่านทางเครือข่ายอินเทอร์เน็ต

(2) การให้บริการสนับสนุนการให้บริการตาม (1) ดังต่อไปนี้

(ก) การให้บริการสำรองข้อมูลเพื่อป้องกันเหตุขัดข้องอันทำให้ข้อมูลเกิดความเสียหาย

(ข) การให้บริการเชื่อมต่อเครือข่ายกับผู้ให้บริการอินเทอร์เน็ตหรือผู้ให้บริการคลาวด์ หรือ

(ค) การให้บริการบริหารจัดการระบบและการรักษาความปลอดภัยทางสารสนเทศ

ข้อ 2 ให้ผู้ประกอบกิจการศูนย์ข้อมูลที่ประสงค์จะได้รับสิทธิยกเว้นภาษีมูลค่าเพิ่มสำหรับการให้บริการศูนย์ข้อมูลยื่นคำขอตามแบบแนบท้ายประกาศนี้พร้อมเอกสารหลักฐานที่เกี่ยวข้อง ณ กองบริหารภาษีธุรกิจขนาดใหญ่สำหรับผู้ประกอบการที่อยู่ในความรับผิดชอบของกองบริหารภาษีธุรกิจขนาดใหญ่ หรือสำนักงานสรรพากรพื้นที่สำหรับผู้ประกอบการที่มีสถานประกอบการซึ่งเป็นสำนักงานใหญ่ตั้งอยู่ในเขตท้องที่รับผิดชอบของสำนักงานสรรพากรพื้นที่นั้น หรือส่งคำขอตามแบบดังกล่าวพร้อมเอกสารหลักฐานที่เกี่ยวข้องทางไปรษณีย์อิเล็กทรอนิกส์มายังที่อยู่ไปรษณีย์อิเล็กทรอนิกส์ของกรมสรรพากร saraban@rd.go.th ภายในวันที่ 8 พฤศจิกายน พ.ศ. 2570

ข้อ 3 ผู้ประกอบกิจการศูนย์ข้อมูลที่จะได้รับสิทธิยกเว้นภาษีมูลค่าเพิ่มสำหรับการให้บริการศูนย์ข้อมูลจะต้องมีคุณสมบัติและปฏิบัติตามหลักเกณฑ์และเงื่อนไขดังต่อไปนี้

/ (1) เป็นบริษัท …

(1) เป็นบริษัทหรือห้างหุ้นส่วนนิติบุคคลที่ตั้งขึ้นตามกฎหมายไทย

(2) เป็นผู้ประกอบการจดทะเบียนภาษีมูลค่าเพิ่ม

(3) เป็นผู้ประกอบการซึ่งได้รับการส่งเสริมในกิจการศูนย์ข้อมูลตามกฎหมายว่าด้วยการส่งเสริมการลงทุนหรือตามกฎหมายว่าด้วยการเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย และ

(4) เป็นผู้ประกอบกิจการศูนย์ข้อมูลที่ไม่ได้นำภาษีซื้อที่เกี่ยวข้องกับการให้บริการศูนย์ข้อมูลมาหักออกจากภาษีขายในการคำนวณภาษีมูลค่าเพิ่มภายในสามปีก่อนเดือนภาษีที่ยื่นหรือส่งคำขอตามข้อ 2

กรณีที่ผู้ประกอบกิจการศูนย์ข้อมูลได้นำภาษีซื้อที่เกี่ยวข้องกับการให้บริการศูนย์ข้อมูลมาหักออกจากภาษีขายในการคำนวณภาษีมูลค่าเพิ่มภายในสามปีก่อนเดือนภาษีที่ยื่นหรือส่งคำขอตามข้อ 2 แล้ว แต่ได้ยื่นแบบแสดงรายการภาษีมูลค่าเพิ่มเพิ่มเติมเพื่อปรับปรุงการคำนวณภาษีมูลค่าเพิ่มโดยไม่นำภาษีซื้อที่เกี่ยวข้องกับการให้บริการศูนย์ข้อมูลดังกล่าวมาหักออกจากภาษีขายภายในสามปีก่อนเดือนภาษีที่ยื่นหรือส่งคำขอ พร้อมชำระภาษี เบี้ยปรับ และเงินเพิ่ม ตามมาตรา 89 และมาตรา 89/1 แห่งประมวลรัษฎากร ก่อนวันยื่นหรือส่งคำขอตามข้อ 2 ให้ถือว่าผู้ประกอบกิจการศูนย์ข้อมูลดังกล่าว  
มีคุณสมบัติเป็นไปตามวรรคหนึ่ง

ข้อ 4 ผู้ประกอบกิจการศูนย์ข้อมูลที่ได้ยื่นหรือส่งคำขอตามข้อ 2 และมีคุณสมบัติและปฏิบัติตามหลักเกณฑ์และเงื่อนไขที่กำหนดตามข้อ 3 แล้ว ให้ได้รับสิทธิยกเว้นภาษีมูลค่าเพิ่มสำหรับการให้บริการศูนย์ข้อมูลตามมาตรา 3 แห่งพระราชกฤษฎีกาออกตามความในประมวลรัษฎากร ว่าด้วยการยกเว้นภาษีมูลค่าเพิ่ม (ฉบับที่ 759) พ.ศ. 2565 ตั้งแต่วันถัดจากวันที่ได้รับหนังสือแจ้งผลการอนุมัติจากอธิบดีกรมสรรพากร

ข้อ 5 ให้ผู้ประกอบกิจการศูนย์ข้อมูลที่ประสงค์จะขอยกเลิกสิทธิยกเว้นภาษีมูลค่าเพิ่มสำหรับการให้บริการศูนย์ข้อมูลตามพระราชกฤษฎีกาออกตามความในประมวลรัษฎากร ว่าด้วยการยกเว้นภาษีมูลค่าเพิ่ม (ฉบับที่ 759) พ.ศ. 2565 ยื่นคำขอตามแบบแนบท้ายประกาศนี้ ณ กองบริหารภาษีธุรกิจขนาดใหญ่สำหรับผู้ประกอบการที่อยู่ในความรับผิดชอบของกองบริหารภาษีธุรกิจขนาดใหญ่ หรือสำนักงานสรรพากรพื้นที่สำหรับผู้ประกอบการที่มีสถานประกอบการซึ่งเป็นสำนักงานใหญ่ตั้งอยู่  
ในเขตท้องที่รับผิดชอบของสำนักงานสรรพากรพื้นที่นั้น หรือส่งคำขอตามแบบดังกล่าวทางไปรษณีย์อิเล็กทรอนิกส์มายังที่อยู่ไปรษณีย์อิเล็กทรอนิกส์ของกรมสรรพากร saraban@rd.go.th ทั้งนี้ ให้สิทธิยกเว้นภาษีมูลค่าเพิ่มสำหรับการให้บริการศูนย์ข้อมูลของผู้ประกอบกิจการศูนย์ข้อมูลนั้นสิ้นสุดลงนับแต่  
วันถัดจากวันที่ได้รับหนังสือแจ้งผลการพิจารณาจากอธิบดีกรมสรรพากร

ข้อ 6 ประกาศนี้ให้ใช้บังคับตั้งแต่วันที่ 9 พฤศจิกายน พ.ศ. 2565 เป็นต้นไป

ประกาศ ณ วันที่  15  มีนาคม  พ.ศ. 2566

ลวรณ แสงสนิท

(นายลวรณ แสงสนิท)

อธิบดีกรมสรรพากร